สวัสดีค่ะ ปัจจุบันอายุ 23 ปีค่ะ มีอุบัติเหตุผิดพลาดทำให้หลั่งในจึงทานยาคุมฉุกเฉินไปเมื่อวันอาทิตย์ที่ 12 และวันพุธที่ 22 ประจำเดือนมาตามปกติค่ะ จึงเริ่มทานยาคุมกำเนิดแบบรายเดือนยี่ห้อ yasmin ทานเม็ดแรกตั้งแต่วันแรกที่ประจำเดือนมาค่ะ และทานเป็นครั้งแรก ทางเภสัชแนะนำว่าภายใน 7 วันแรกที่ทานยังต้องคุมกำเนิดวิธีอื่นร่วมด้วย วันนี้วันอาทิตย์ที่ 26 มีเพศสัมพันธ์อีกครั้ง เกิดอุบัติเหตุถุงยางฉีกขาด ทราบหลังจากที่หลั่งเรียบร้อยแล้ว เท่ากับว่าหลั่งใน จึงทานยาคุมฉุกเฉินทันที แม้จะยังมีประจำเดือนออกมาอยู่บ้างเล็กน้อย (วันนี้เป็นวันที่ 5 ของการมีประจำเดือน) อยากสอบถามดังนี้ค่ะ 1. การกินยาคุมฉุกเฉินติดต่อกัน 2 ครั้งใน 1 เดือน จะเป็นอันตรายมากไหมคะ 2. ควรป้องกันด้วยวิธีอื่น เช่นการใส่ถุงยางร่วมจนกว่าจะหมดแผงแรกไหม เพราะอ่านผ่านๆเจอมาว่า ถ้าเพิ่งกินเป็นครั้งแรก ร่างกายอาจจะต้องใช้เวลาในการปรับตัวกว่าจะเห็นผลควรเป็น 1-3 เดือนขึ้นไป หรือสามารถหลั่งในได้ เมื่อครบ 7 วันตามที่เภสัชบอกตามข้างต้น ควรปฏิบัติตัวแบบไหนคะ
สวัสดีค่ะ ยาคุมฉุกเฉิน เป็นยาคุมที่ประกอบไปด้วยฮอร์โมนเพศในระดับสูง กินหลังมีเพศสัมพันธ์ โดยจะให้ประสิทธิภาพได้เต็มที่ประมาณ 80-90% หากได้รับประทานภายใน 72 ชั่วโมงหลังมีเพศสัมพันธ์ และกินครบตามข้างฉลากกำหนด หลังการใช้ยาคุมฉุกเฉินนั้นอาจจะทำให้มีเลือดออกผิดปกติทางช่องคลอด ประจำเดือนมาคลาดเคลื่อนได้หลังการใช้ยาคุมฉุกเฉิน ถ้าไปมีเพศสัมพันธ์ไม่ป้องกันอีก ยาจะไม่ได้ครอบคลุม และหลังการกินยาคุมฉุกเฉิน ถ้าจะเริ่มกินยาคุมแบบแผงก็ทำได้ แต่แนะนำว่าควรตรวจให้แน่ใจว่าไม่ตั้งครรภ์ก่อน ถ้ากินยาคุมแบบแผงไม่ได้เริ่มตอนมีรอบเดือน 5 วันแรก ควรกินติดต่อกันให้ครบ 7 วันก่อนค่ะจากที่กล่าวมา ถ้ามีเพศสัมพันธ์ถุงยางฉีกขาดก่อนจะกินยาคุมแบบแผงครบติดต่อกัน 7 วัน ก็อาจเป็นข้อบ่งชี้ให้ใช้ยาคุมฉุกเฉินร่วมไปด้วยอีก การกินยาคุมฉุกเฉิน 2 ครั้งใน 1 เดือนอาจเพิ่มผลข้างเคียงยาและลดประสิทธิภาพของยา ตอนนี้ถ้ากินยาคุมแบบแผงติดต่อกันเกิน 7 วันแล้วไม่จำเป็นต้องใช้การคุมกำเนิดวิธีอื่นร่วมด้วย แต่ก็สามารถใช้ได้เพื่อเพิ่มประสิทธิภาพในการคุมกำเนิด